FI Euroopan unionin virallinen lehti C 260/43

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 260/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”RICOTTA DI BUFALA CAMPANA”

EY-asiakirjanumero: IT-PDO-0005-0559-18.10.2006

SMM ( ) SAN ( X )

1. Nimi:

”Ricotta di Bufala Campana”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.4 – Muut eläinperäiset tuotteet (munat, hunaja, maitotuotteet lukuun ottamatta voita jne.)

3.2 Kuvaus 1 kohdassa nimetystä tuotteesta:

SAN-tuote Ricotta di Bufala Campana on tuoremaitotuote, jota ei siis ole kypsytetty ja joka on saatu saostamalla puhvelinmaidon heraproteiineja lämpökäsittelyn avulla; hera on raaka-aine, joka saadaan puhvelinmaidosta valmistetun mozzarella-juuston (”mozzarella di bufala”) tuotannosta. SAN-tuotteelle Ricotta di Bufala Campana on ominaista suuri vesipitoisuus (alle 75 %) ja rasvapitoisuus, joka on vähintään 12 % raakapainosta. Suuri rasvapitoisuus ilmaistuna kuiva-aineesta (vähintään 45 %) saa aikaan kermaisuuteen ja pehmeyteen liittyvät tuotteen erityisominaisuudet. Kyseiselle SAN-tuotteelle on tyypillistä myös mieto maku ja puhvelinmaitomainen tuoksu, jotka ovat seurausta erittäin vähäisestä happopitoisuudesta (maitohappopitoisuus enintään 0,3 %) sekä alhaisesta natriumpitoisuudesta, joka on enintään 0,3 %. Ricotta di Bufala Campana tarjotaan kulutukseen enintään 2 000 gramman painoisena posliininvalkoisena pyramidin tai kartion muotoisena tuotteena, jossa ei ole kuorta. Tuote on koostumukseltaan pehmeä ja rakeinen muttei karkea. Maku on tuotteelle tyypillinen, tuore ja hieman makea, ja tuoksu on maitomainen ja kermamainen. Ricotta di Bufala Campanaa pidetään kaupan joko ”tuoreena” tai ”tuoreena homogenoituna” tuotteena. Viimeksi mainitussa tapauksessa ricottalle tehdään heran erottamisen jälkeen lämpökäsittely, jolla saadaan aikaan tuotteen pidempi säilyvyys (enintään 21 päivää tuotantopäivästä) verrattuna ”tuoreen” tuotteen säilyvyyteen, joka on enintään seitsemän päivää.

3.3 Raaka-aineet (ainoastaan jalostetut tuotteet):

SAN-tuotteen ”Ricotta di Bufala Campana” pääraaka-aine on 4 kohdassa tarkoitetulla tuotantoalueella kasvatetuista Mediterranea Italiana -rodun puhveleista käsin ja koneellisesti lypsetyn puhvelinmaidon työstämisestä saatava ”ensimmäinen hera” (”primo siero”) tai ”makea hera” (”siero dolce”). Hera saadaan valuttamalla se puhvelimozzarellan tuotantoon tarkoitetusta rikotusta juustomassasta. Ricotta di Bufala Campanan tuotantoon käytettävän heran määritettävissä oleva happopitoisuus saa olla enintään 3,5oSH/50 ml. Sen vuoksi juustomassan kypsytyksen päätteeksi saatavaa ”hapanta heraa” ei voida käyttää Ricotta di Bufala Campanan tuotantoon. Termisoidun tai pastöroidun, 4 kohdassa tarkoitetulta alueelta saadun puhvelin raakamaidon lisääminen on sallittua enintään 6 prosentin rajoissa ensimmäisen heran (tai makean heran) massasta. Samoin 4 kohdassa tarkoitetulta alueelta saadun puhvelinmaidon herasta valmistetun tuoreen kerman lisääminen on sallittua enintään 5 prosentin rajoissa ensimmäisen heran massasta. Tällaisen toimenpiteen tarkoituksena on lisätä ricottan kiinteyttä ja myös helpottaa valutusta. Suolaa (NaCl) voidaan lisätä enintään 1 kilogramma 100 kilogrammaan heraa tai heran ja maidon ja/tai tuorekerman sekoitusta.

3.4 Rehu (ainoastaan eläinperäiset tuotteet):

Maidontuotantoon käytettävien puhvelien ravinto koostuu tuorerehusta ja/tai säilörehusta, josta yli puolet on saatava 4 kohdassa tarkoitetulta alueelta, jolloin tuotteen ja alueen välinen välttämätön yhteys voidaan säilyttää. Laidunravinto koostuu pääasiasta seuraavista, kyseisen alueen niityille ja kedoille tyypillisistä kasveista: esparsetti (Onobrychis viciaefolia); punanätkin (Hedysarum coronarium L.); tuoksuapila (Trifolium resupinatum); pörröapila (Trifolium squarrosum L.); egyptinapila (Trifolium alexandrinum); rehuvirna (Vicia sativa); litteäkattara (Bromus catharticus); maitteet. Lisäksi on sallittua käyttää tiivisterehuja tai -rehuseoksia ja lisätä rehuihin sallittuja kivennäisiä ja vitamiineja.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Maidon, heran, herasta valmistettavan kerman sekä ricottan tuotantovaiheiden on tapahduttava 4 kohdassa tarkoitetulla alueella.

3.6 Viipalointia, raastamista, pakkaamista jne. koskevat erityiset säännöt:

Fermentoimaton SAN-tuote Ricotta di Bufala Campana, kuten monet muutkin tuoremaitotuotteet, jotka ovat kuorettomia ja näin ollen kokonaisuudessaan syötäviä, on erityisen altis pilaantumiselle ja näin ollen tuotteen laadun heikkenemiselle, joka johtuu ympäröivien mikrobien leviämisestä tuotteen pinnalle ricottan valuttamisen loppuvaiheessa. Koska Ricotta di Bufala Campana on kypsyttämätön tuoretuote, sen kaupallisen elinkaaren aikana on vältettävä kaikkia mikrobien kasvutekijöitä. Laadun heikkenemiseen liittyvien riskien välttämiseksi tuote on tarpeen pakata hyväksytyssä tuotantolaitoksessa. Ricotta di Bufala Campana on pakattava paperiin, elintarvikekäyttöön tarkoitettuihin suljettuihin muovisiin pakkauksiin tai muihin elintarvikepakkauksiin. Silloin kun tuote myydään jalostettujen tuotteiden raaka-aineeksi, sallitaan enintään 40 kg:n pakkaukset.

3.7 Merkintöjä koskevat erityiset säännöt:

Pakkausmerkinnöissä on nimityksen logon, yhteisön graafisen symbolin ja lainsäädännössä edellytettyjen tietojen lisäksi oltava selkein ja helposti luettavin painokirjaimin ilmaisu ”fresca” (”tuore”) tai ”fresca omogeneizzata” (”tuore homogenoitu”). Tämä ilmaisu on merkittävä välittömästi nimityksen ”Ricotta di Bufala Campana” alapuolelle kirjaimin, joiden koko on 50 % nimityksessä ”Ricotta di Bufala Campana” käytettyjä kirjaimia pienempi.

Etikettiin ei saa merkitä muita kuin tässä eritelmässä nimenomaisesti mainittuja laatuominaisuuksia, ei myöskään adjektiiveja fine, scelto, extra, selezionato, superiore, genuino, tai muita tuotetta ylistäviä adjektiiveja. Sallittuja ovat yksityisiin tuotemerkkeihin viittaavat merkinnät, kunhan ne eivät ole luonteeltaan ylistäviä ja omiaan johtamaan kuluttajaa harhaan, sekä muut totuudenmukaiset ja todennettavissa olevat viittaukset, jotka sallitaan voimassa olevassa lainsäädännössä. Nimitys ”Ricotta di Bufala Campana” on merkittävä italian kielellä.

Nimityksen logo on maa- ja metsätalousministeriön valtuuttaman valvontaelimen myöntämä. Se muodostuu kolmivärisestä nauhasta, joka muodostaa ympyrän, jonka keskellä on sivukuva puhvelin päästä. Nauhan ympärillä on painokirjaimin ja suuraakkosin teksti RICOTTA DI BUFALA CAMPANA.

4. Maantieteellisen alueen tarkka rajaus:

SAN-tuotteen Ricotta di Bufala Campana tuotantoalue kattaa seuraavassa kuvaillun osan Campanian, Lazion, Puglian ja Molisen alueiden hallintoalueesta: Campaniassa lähinnä valuma-alueet Garigliano- ja Volturno-jokien varsilla sekä Selen tasangon ja Cilenton alueen välillä, sekä rannikolla että laaksoissa; Laziossa tuotantoalue keskittyy Amaseno-joen laakson ja läheisen Pontinon tasangon välille; Pugliassa Foggian makunnassa sijaitsevalle tasankojen ja kukkuloiden muodostamalle kaistaleelle korkean Garganon niemenkärjen juuressa; Molisessa ainoa tuotantoalueeseen kuuluva kunta on Venafro, joka on kuulunut Molisen hallintoalueeseen vasta lyhyen aikaa.

5. Yhteys maantieteelliseen alueeseen:

5.1 Maantieteellisen alueen erityisyys:

Edellä olevassa 4 kohdassa lyhyesti esitettyjen alueiden pinnanmuodostukseen sekä maaperään ja ilmastoon liittyvät ominaisuudet ovat tärkeimmät tekijät, jotka ovat edistäneet puhvelinkasvatuksen leviämistä kyseisillä alueilla. Puhveli soveltuukin morfologisten ominaisuuksiensa ansiosta erityisen hyvin kasvatettavaksi näiden alueiden vaikeissa ympäristöoloissa ja niille tyypillisessä Välimeren makroilmastossa. Tasankoalueiden maaperä, joka koostuu tulvamaasta ja/tai entisistä suomaista, sekä ylänköjen maaperä, johon kuuluu vulkaanista maa-ainesta, ovat yhdessä kyseiselle Välimeren alueelle ominaisen makroilmaston kanssa luoneet edellytykset monilajiselle luonnonvaraiselle ja/tai viljellylle niittykasvistolle, jota käytetään puhveleiden ruokintaan. Lisäksi nämä alueet olivat Napolin kuningaskunnan aikana (1282–1860) vuosisatojen ajan yhtenäinen alueellinen, poliittinen ja hallinnollinen yksikkö. Eräs kyseisiä alueita jo vuosisatojen ajan yhdistäneitä tekijöitä on puhvelien kasvatus juustoksi ja ricottaksi jalostettavan maidon tuotantoa varten. Kyseisellä maantieteellisellä alueella on jopa suoalueiden kuivaamisen ja poliittis-hallinnollisten muutostenkin jälkeen säilynyt monia yhteisiä piirteitä, joista yksi esimerkki on sadoista puhvelinkasvattajista ja juustonvalmistajista koostuvan merkittävän tuotantoalan jatkuminen ja kehittäminen. Teramossa sijaitsevan kansallisen kotieläinrekisterin (2008) mukaan alueella kasvatetaan yli 92 % kaikista maan Mediterranea Italiana -rodun puhveleista.

5.2 Tuotteen erityisyys:

Ricotta di Bufala Campana eroaa muista samaan tavaraluokkaan kuuluvista tuotteista sekä erityisesti muista ricotta-lajikkeista kermaisuuteen ja pehmeyteen liittyvien erityisominaisuuksiensa, posliininvalkoisen värinsä ja selkeiden aistinvaraisten ominaisuuksiensa, kuten maitomaisen tuoksun ja miedon maun ansiosta. Tuotteen erityisyys johtuu siitä, että puhvelinmaidon hera eroaa koostumukseltaan (rasvat ja proteiinit) niin määrällisesti kuin laadullisesti muiden ricotta-lajikkeiden tuotantoon käytetystä lehmän- ja lampaanmaidon herasta. Puhvelinmaidon hera on rasvaisempaa (jopa 2,5 % rasvaa) kuin lehmän- ja lampaanmaidon hera, mikä johtuu puhvelinmaidon suuremmasta rasvapitoisuudesta (yli 8 %). Puhvelinmaidon hera sisältää myös enemmän heravalkuaista (0,9–1,0 %) kuin lehmänmaidon hera, maidon valkuaispitoisuudesta riippuen. Puhvelinmaidon heravalkuaisen erityisyys mahdollistaa puhvelinmaidon analyyttisen erottelun muiden eläinlajien maidosta. Myös tuotteen aromi poikkeaa muista ricotta-juustoista, mikä johtuu puhvelimozzarellan tuotannossa käytetystä luonnollisesta herasta. Kyseisen mozzarellan aromaattiset ja muut ominaisuudet siirtyvät vastaavassa suhteessa makeaan heraan, joka käytetään Ricotta di Bufala Campanan tuotannossa. Hera voikin sisältää paitsi maidolle ominaisia aromaattisia yhdisteitä myös sellaisia yhdisteitä, joita maidossa ei ole ja jotka ovat syntyneet luonnollisen bakteerikasvuston vaikutuksesta heran tuotannon aikana. Puhvelinmaidon suuri rasvapitoisuus kuiva-aineesta ilmaistuna ja siinä olevien triglyseridien erityisominaisuudet (puhvelinmaidon rasvahapot esteröityvät eri tavoin kuin lehmänmaidon rasvahapot) määrittävät tuotteen ainutlaatuiset fyysiset ja aistinvaraiset ominaisuudet, kuten kermaisuuden ja pehmeyden, ja saavat aikaan sen, että kaikki maidon aromit välittyvät siihen. Puhvelinmaidon ja siitä valmistettujen maitotuotteiden, mm. ricottan, posliininvalkoinen väri johtuu muun muassa siitä, että puhvelinmaidossa ei ole beetakaroteenia toisin kuin lehmänmaidosta valmistetuissa tuotteissa. SAN-tuote Ricotta di Bufala Campana eroaa lampaanmaidon herasta valmistetuista ricotta-juustoista siten, että monien lampaanjuustojen valmistuksessa käytetään kiinteää juoksutetta, jonka runsas lipaasipitoisuus voi vaikuttaa rasvan aistinvaraisiin ominaisuuksiin. Lipolyysin puuttuminen on näin ollen yksi Ricotta di Bufala Campanan erityispiirteistä, jonka avulla pystytään korostamaan edellä kuvailtuja, mietouden ja maitomaisen tuoksun kaltaisia ominaisuuksia. Heran käyttökielto hapattamisen aikana ja tuotteen käyttöikää koskevien tiettyjen vaatimusten asettaminen ovat ne kaksi välinettä, jotka mahdollistavat kyseisten, ricotta-tuotteiden joukossa ainutlaatuisten erityisominaisuuksien syntymisen ja säilymisen. Jotta varmistettaisiin tuotteelle ominainen mieto maku ja maidontuoksuinen aromi vailla happamuutta, on sallittua käyttää ainoastaan ”ensimmäistä heraa” (tai ”makeaa heraa”), joka on erotettu heti juustomassan rikkomisen jälkeen ja jonka määritettävissä oleva happopitoisuus on siis enintään 3,5oSH/50 ml. ”Hapanta heraa”, joka saadaan juustomassan kypsytyksen päätteeksi, ei voida käyttää Ricotta di Bufala Campanan tuotantoon, koska sen korkea maitohappopitoisuus heikentäisi kyseisen ricottan erityisominaisuuksia ja edellyttäisi emäksellä neutraloimista, mikä muuttaisi tuotteen makua, rakennetta ja koostumusta. SAN-tuote Ricotta di Bufala Campana eroaa kuitenkin myös muista puhvelinmaidosta valmistetuista ricotta-juustoista, koska siihen käytettävän heran koostumus on tiiviisti sidoksissa maidon erityisominaisuuksiin ja tapaan, jolla se jalostetaan juustoksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Edellä olevassa 5.2 kohdassa kuvaillut Ricotta di Bufala Campanan erityispiirteet johtuvat suurelta osin seuraavien raaka-aineiden laadusta: hera, herasta valmistettava kerma ja puhvelinmaito, joiden voidaan väittää olevan ominaisuuksiltaan muita parempia ainoastaan, jos ne on tuotettu 4 kohdassa tarkoitetulla tuotantoalueella. Tuotantoalueen pinnanmuodostukseen, maantieteelliseen sijaintiin ja maaperään sekä makroilmastoon liittyvät ominaisuudet ovat tekijöitä, jotka vaikuttavat muita tekijöitä enemmän kyseisen alueen niityille tyypilliseen laidunravintoon ja sitä kautta maitoon ja heraan, josta valmistetaan aistivaraisilta ominaisuuksiltaan ainutlaatuinen ja tunnistettava SAN-tuote Ricotta di Bufala Campana. Toisin kuin juustojen yhteydessä, maantieteellisen alueen, raaka-aineen ja tuotteen välinen syy-yhteys on monimutkaisempi, koska Ricotta on tuote, jonka tärkein raaka-aine, eli hera, saadaan jalostettaessa maitoa juustoksi. Yhteys maantieteelliseen alkuperään riippuu näin ollen tuottajien valmiuksista tuottaa heraa, jossa maidon alkuperäiset ominaisuudet ovat tallella, tietyn väistämättömän vaihtelun rajoissa. Koska kyseisen tuotteen valmistukseen käytetään ainoastaan fermentoimatonta heraa, joka saadaan tuoreesta puhvelinmaidosta valmistettua juustomassaa rikottaessa, maidon ominaisuudet, jotka puolestaan ovat tiiviisti sidoksissa alkuperäalueeseen, siirtyvät ricottaan. Puhvelinmaidon rasvapitoisuuden ansiosta heran rasvapitoisuus on suurempi kuin lehmänmaidosta saadussa herassa, ja rasvan välityksellä siirtyvät maidon aromit säilyvät tällä tavoin. Inhimillinen tekijä on näin ollen ratkaisevan tärkeä kyseisen yhteyden säilyttämiseksi ja ainutlaatuisen tuotteen saamiseksi.

Ricotta di Bufalan vuosisataisissa tuotantomenetelmissä, joita noudatettiin jo muinaisen Napolin kuningaskunnan alueella ja sittemmin nykyisillä maantieteellis-hallinnollisilla osa-alueilla, on otettu huomioon tarve käyttää ainoastaan tuoretta maitoa ja todella tuoretta heraa, joka on erotettu heti juustomassan rikkomisen jälkeen. Napolin yliopiston professori Achille Bruni kuvaili vuonna 1859 ilmestyneessä, Nuova Enciclopedia Agrarian julkaisemassa monografiassaan ”Del latte e dei suoi derivati” (”Maidosta ja sen johdannaisista”) Ricotta di Bufalan silloista tuotantoa seuraavasti: Kun maito on lypsetty ja kaadettu tonkkaan, siihen lisätään vuohen juoksetetta; saostumisen jälkeen juustomassa leikataan puisella lastalla suuriksi paloiksi. Sen jälkeen valutetaan puisen siivilän läpi hera, jota keitetään ricottan valmistamiseksi.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 30. maaliskuuta 2006 Italian tasavallan virallisen lehden numerossa 75 ehdotuksen suojatun alkuperänimityksen ”Ricotta di Bufala Campana” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

Tai

menemällä suoraan maa- ja metsätalousministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.